Απόφαση της Επιτροπής

της 30ής Σεπτεμβρίου 2003

για την ισχύ ορισμένων δεσμευτικών δασμολογικών πληροφοριών

[κοινοποιηθείσα υπό τον αριθμό Ε(2003) 3517]

(Το κείμενο στην αγγλική γλώσσα είναι το μόνο αυθεντικό)

(2003/723/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(2), και ιδίως το άρθρο 12 παράγραφος 5 στοιχείο α) σημείο iii) και το άρθρο 248,

τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τη θέσπιση διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα(3), όπως τροποποιήθηκε τελευταία από τον κανονισμό (ΕΚ) αριθ. 1335/2003(4), και ιδίως το άρθρο 9 παράγραφος 1 δεύτερη περίπτωση,

Εκτιμώντας τα ακόλουθα:

(1) Η δεσμευτική δασμολογική πληροφορία που αναφέρεται στο παράρτημα είναι αντικρουόμενη με άλλες δεσμευτικές δασμολογικές πληροφορίες, και η δασμολογική κατάταξη που περιέχει δεν είναι σύμφωνη με τους γενικούς κανόνες για την ερμηνεία της συνδυασμένης ονοματολογίας που περιλαμβάνονται στο πρώτο μέρος τίτλος Ι τμήμα Α του παραρτήματος Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(5), όπως τροποποιήθηκε τελευταία από τον κανονισμό (ΕΚ) αριθ. 2176/2002 της Επιτροπής(6).

(2) Η δεσμευτική δασμολογική πληροφορία που αναφέρεται στο παράρτημα αφορά είδος κατασκευασμένο από υφασμένες λουρίδες από πολυαιθυλένιο, με πλάτος που δεν υπερβαίνει τα 5 mm και με επίχριση και στις δύο του όψεις, η οποία φαίνεται με γυμνό μάτι. Το είδος αυτό πρέπει επομένως να υπαχθεί στην κλάση 3926, σύμφωνα με τους γενικούς κανόνες 1 και 6 για την ερμηνεία της συνδυασμένης ονοματολογίας, καθώς και τη σημείωση 2 στοιχείο α) σημείο 3 του κεφαλαίου 59.

(3) Η εν λόγω δεσμευτική δασμολογική πληροφορία παύει να ισχύει. Η τελωνειακή διοίκηση η οποία εξέδωσε την πληροφορία αυτή θα πρέπει, επομένως, να την ανακαλέσει το συντομότερο δυνατό και να ενημερώσει σχετικά την Επιτροπή.

(4) Σύμφωνα με το άρθρο 12 παράγραφος 6 του κανονισμού (ΕΟΚ) αριθ. 2913/92, ο δικαιούχος δεσμευτικής δασμολογικής πληροφορίας η οποία έχει παύσει να ισχύει μπορεί να συνεχίσει να την χρησιμοποιεί για ένα ορισμένο χρονικό διάστημα, σύμφωνα με τους όρους του άρθρου 14 παράγραφος 1 του κανονισμού (ΕΟΚ) αριθ. 2454/93.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η δεσμευτική δασμολογική πληροφορία που αναφέρεται στη στήλη 1 του πίνακα του παραρτήματος, η οποία εκδόθηκε από τις τελωνειακές αρχές που αναφέρονται στη στήλη 2 για τη δασμολογική κατάταξη που σημειώνεται στη στήλη 3, παύει να ισχύει.

2. Οι τελωνειακές αρχές που αναφέρονται στη στήλη 2 ανακαλούν τη δεσμευτική δασμολογική πληροφορία που αναφέρεται στη στήλη 1 το συντομότερο δυνατό και οπωσδήποτε το αργότερο δέκα ημέρες μετά από την κοινοποίηση της παρούσας απόφασης.

3. Η τελωνειακή αρχή η οποία ανακαλεί τη δεσμευτική δασμολογική πληροφορία προβαίνει σε σχετική κοινοποίηση προς την Επιτροπή.

Άρθρο 2

Η δεσμευτική δασμολογική πληροφορία που αναφέρεται στο παράρτημα μπορεί να συνεχίσει να χρησιμοποιείται σύμφωνα με το άρθρο 12 παράγραφος 6 του κανονισμού (ΕΟΚ) αριθ. 2913/92 για ορισμένο χρονικό διάστημα, υπό την προϋπόθεση ότι πληρούνται οι όροι του άρθρου 14 παράγραφος 1 του κανονισμού (ΕΟΚ) αριθ. 2454/93.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.

Βρυξέλλες, 30 Σεπτεμβρίου 2003.

Για την Επιτροπή

Frederik Bolkestein

Μέλος της Επιτροπής

(1) ΕΕ L 302 της 19.10.1992, σ. 1.

(2) ΕΕ L 311 της 12.12.2000, σ. 17.

(3) ΕΕ L 253 της 11.10.1993, σ. 1.

(4) ΕΕ L 187 της 26.7.2003, σ. 16.

(5) ΕΕ L 256 της 7.9.1987, σ. 1.

(6) ΕΕ L 331 της 7.12.2002, σ. 3.

ΠΑΡΑΡΤΗΜΑ

>ΘΕΣΗ ΠΙΝΑΚΑ>